उत्तराखंड में हो रही बारिश आफत का सबब बनी है। पौड़ी जिले के मरखोला गांव में शनिवार शाम बादल फटने से एक मकान ध्वस्त हो गया। मलबे में एक ही परिवार के पांच सदस्य जिंदा दफन हो गए। गांव में कई घरों में मलबा घुसने से नुकसान हुआ है। यही नहीं मलबा आने से पौड़ी-श्रीनगर मार्ग बाधित हो गया। वहीं केदारनाथ और बदरीनाथ राजमार्ग बंद हैं। इसके अलावा राय के पर्वतीय क्षेत्रों में 89 संपर्क मार्ग भी बाधित हैं। पौड़ी से 33 किलोमीटर दूर मरखोला गांव में शनिवार शाम करीब सात बजे बादल फटा। इसके चलते आए मलबे की चपेट में आकर एक मकान ध्वस्त हो गया, जबकि कई घरों में मलबा घुस गया। इस घटना से गांव में अफरातफरी मच गई।